ຮອງນາຍົກ ຕ້ອນຮັບຄະນະລັດຖະມົນຕີກະຊວງກະສິກຳ ສປ ຈີນ
ໃນວັນທີ 24 ມັງກອນ 2018, ທີ່ຫ້ອງຮັບແຂກຊັ້ນ 4 ກະຊວງການເງິນ, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ກຽດຕ້ອນຮັບການເຂົ້າຢ້ຽມຂໍ່ານັບຂອງທ່ານ ອູຊີງຫຼົງ ຮອງລັດຖະມົນຕີກະຊວງກະສິກຳ ສປ ຈີນ, ພ້ອມດ້ວຍຄະນະເນື່ອງໃນໂອກາດເດີນທາງມາເຄື່ອນໄຫວຢ້ຽມຢາມ ແລະ ເຮັດວຽກຢູ່ສປປ ລາວ ລະຫວ່າງວັນທີ 22-25 ມັງກອນ 2018.
ໂອກາດນີ້, ທ່ານ ສົມດີ ດວງດີ ໄດ້ຮັບຟັງການລາຍງານຫຍໍ້ກ່ຽວກັບຈຸດປະສົງ ແລະ ຜົນການພົບປະກັນ ລະຫວ່າງກະຊວງກະສິກຳ ແລະ ປ່າໄມ້ ສປປ ລາວ ແລະ ກະຊວງກະສິກຳ ສປ ຈີນ, ທີ່ເປັນການສືບຕໍ່ຈັດຕັ້ງຜັນຂະຫຍາຍຜົນສຳເລັດຂອງການຢ້ຽມຢາມທາງລັດຖະກິດ ສປປ ລາວຂອງທ່ານ ສີ ຈີ້ນຜີງ ເລຂາທິການໃຫຍ່ ປະທານປະເທດ ສປ ຈີນ ໃນວັນລະຫວ່າງວັນທີ 13-14 ພະຈິກ 2017 ທີ່ຜ່ານມາໃຫ້ປະກົກຜົນເປັນຈິງ, ອັນເປັນການປະກອບ ສ່ວນເສີມຂະຫຍາຍການຮ່ວມມືຂອງສອງພັກ-ສອງລັດຖະບານ ແລະ ປະຊາຊົນສອງຊາດລາວ-ຈີນ, ຄຽງຄູ່ກັນນີ້, ຍັງເປັນການທົບທວນຄືນການຮ່ວມມືດ້ານກະສິກຳໃນໄລຍະຜ່ານມາ, ການສຳຫລວດກວດກາສະພາບການລົງທຶນຂອງບັນ ດາທຸລະກິດ ສປ ຈີນ, ສະພາບການພັດທະນາກະສິກໍາຢູ່ຊົນນະບົດ, ພ້ອມທັງເປັນປຶກສາຫາລືສ້າງແຜນການຮ່ວມມືໃນຕໍ່ໜ້າໂດຍສະເພາະການຮ່ວມມືໃນການຟື້ນຟູປ່າໄມ້, ການອະນຸລັກ ແລະ ການຄຸ້ມຄອງປ່າໄມ້ແບບຍືນຍົງ.
ໃນໂອກາດດຽວກັນທ່ານ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ທ່ານ ສົມດີ ດວງດີ ກໍ່ໄດ້ຕີລາຄາສູງຕໍ່ຜົນຂອງການຮ່ວມມືດັ່ງກ່າວອັນຈະເປັນການປະກອນສ່ວນສຳຄັນເຂົ້າໃນການປົກປັກຮັກສາປ່າໄມ້ຂອງ ສປປ ລາວ ກໍ່ຄືສອງຊາດ, ສອງປະຊາຊົນລາວ-ຈີນໃຫ້ນັບແໜ້ນແຟ້ນ, ພ້ອມດຽວກັນນີ້, ທ່ານ ຮອງລັດຖະມົນຕີກະຊວງກະສິກຳ ສປ ຈີນ ກໍ່ໄດ້ສະແດງຄວາມຂອບໃຈຕໍ່ທ່ານ ຮອງນາຍົກລັດຖະມົນຕີທີ່ໄດ້ໃຫ້ກຽດຕ້ອນຮັບຢ່າງອົບອຸ່ນ, ພ້ອມທັງ, ສະແດງຄວາມຂອບໃຈມາຍັງພັກ-ລັດຖະບານ ກໍ່ຄືປະຊາຊົນລາວທີ່ໄດ້ໃຫ້ການຮ່ວມມື, ການຊ່ວຍເຫລືອ, ການອຳນວຍຄວາມສະດວກໃນໄລຍະເຄື່ອນໄຫວຽກງານ ທີ່ເປັນປະກອບສ່ວນອັນສຳຄັນເຂົ້າໃນຂົງເຂດປ່າໄມ້ຂອງສອງປະ ເທດໃຫ້ໄດ້ຮັບການພັດທະນາແບບຍືນຍົງ ເພື່ອນໍາເອົາປະໂຫຍດສູງສຸດມາໃຫ້ປະຊາຊົນສອງຊາດ ລາວ-ຈີນ.
ພາຍຫລັງສຳເລັດການເຂົ້າຢ້ຽມຂໍ່ານັບທ່ານ ອູຊີງຫຼົງ ຮອງລັດຖະມົນຕີກະຊວງກະສິກຳ ສປ ຈີນ ຍັງໄດ້ມອບຂອງທີ່ລະນຶກໃຫ້ທ່ານ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ, ຂະນະດຽວກັນທ່ານ ຮອງນາຍົກ ລັດຖະມົນຕີ ກໍ່ໄດ້ມອບຂອງທີ່ລະນຶກໃຫ້ທ່ານ ຮອງລັດຖະມົນຕີກະຊວງກະສິກຳ ສປ ຈີນ ເປັນຮູບພະທາດຫລວງວຽງຈັນທີ່ເປັນສັນຍາລັກຂອງສປປ ລາວ.